CELEX: 52018JC0009
Language: fi
Date: 2018-05-02
Title: Yhteinen ehdotus NEUVOSTON PÄÄTÖS Euroopan yhteisöjen ja niiden jäsenvaltioiden sekä Tunisian tasavallan välisestä assosioinnista tehdyllä Euro–Välimeri-sopimuksella perustetussa assosiaationeuvostossa esitettävästä unionin kannasta asiakirjan ”EU:n ja Tunisian välisen etuoikeutetun kumppanuuden lujittaminen: strategiset prioriteetit kaudelle 2018–2020” hyväksymiseen

EUROOPAN KOMISSIO
            Bryssel 2.5.2018
            JOIN(2018) 9 final
            2018/0120(NLE)
            Yhteinen ehdotus
            NEUVOSTON PÄÄTÖS
            Euroopan yhteisöjen ja niiden jäsenvaltioiden sekä Tunisian tasavallan välisestä assosioinnista tehdyllä Euro–Välimeri-sopimuksella perustetussa assosiaationeuvostossa esitettävästä unionin kannasta asiakirjan ”EU:n ja Tunisian välisen etuoikeutetun kumppanuuden lujittaminen: strategiset prioriteetit kaudelle 2018–2020” hyväksymiseen
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Marraskuussa 2015 hyväksytyssä tarkistetussa Euroopan naapuruuspolitiikassa (ENP)
                  1
                vahvistetaan uudet puitteet kahdenvälisten suhteiden määrittelemiseksi kumppanimaiden kanssa. Tunisian tapauksessa tämä uusi lähestymistapa ilmaistaan asiakirjassa ”EU:n ja Tunisian välisen etuoikeutetun kumppanuuden lujittaminen: strategiset prioriteetit kaudelle 2018–2020”, joka on keskeinen lähtökohta sovittaessa rajallisesta määrästä kohdennettuja poliittisia prioriteetteja kaudelle 2018–2020.
            
            
               Keskustelut Tunisian tasavallan kanssa aloitettiin lokakuussa 2017. Tämä lähestymistapa on sopusoinnussa Euroopan unionin uuden ulko- ja turvallisuuspoliittisen globaalistrategian
                  2
                kanssa, jonka korkea edustaja esitteli kesäkuussa 2016.
            
            
               EU ja Tunisia ovat päättäneet laatia yhdessä asiakirjan, jossa määritetään strategiset prioriteetit etuoikeutetun kumppanuuden lujittamiseksi. Kumppanuus kertoo Tunisian ja EU:n kahdenvälisten suhteiden ainutlaatuisuudesta ja dynaamisuudesta. Strategisten prioriteettien tarkoituksena on lujittaa tätä ainutlaatuisuutta ja kuvastaa yhteistä tavoitetta syventää kahdenvälisiä suhteita kaikilla aloilla sekä kehittää niitä niin, että Tunisia kytkeytyy yhä tiiviimmin Euroopan unioniin. Prioriteetit perustuvat vuosia 2016–2020 koskevaan Tunisian viisivuotiseen kehittämissuunnitelmaan sekä korkean edustajan ja komission 29. syyskuuta 2016 antamaan yhteiseen tiedonantoon EU:lta enemmän tukea Tunisialle. Tämä asiakirja on myös otettava huomioon suunniteltaessa EU:n rahoitusyhteistyötä komission hyväksyttyä 18. elokuuta 2017 EU:n tukea Tunisialle koskevan yhdistetyn tukikehyksen (asiakirja C.2017 – 5637 – 1).
            
            
               Strategiset prioriteetit ilmentävät konkreettisesti etuoikeutettua kumppanuutta vuosina 2018–2020 ja toimivat välitavoitteina kehitettäessä kunnianhimoista mallia EU:n ja Tunisian välisille suhteille vuoden 2020 jälkeen. Tulevaisuudennäkymien tarjoaminen nuorille on prioriteeteissa keskeisellä sijalla. Asiakirjassa painotetaan sosioekonomisten uudistusten vauhdittamista muun muassa parantamalla liiketoimintaympäristöä ja tekemällä pitkälle menevä ja laaja-alainen vapaakauppasopimus. Demokratiakehitys ja hyvä hallintotapa muodostavat EU–Tunisia-assosiaation toteuttamisen toisen olennaisen pilarin. Lisäksi osapuolet sitoutuvat vahvistamaan tulevina vuosina yhteistyötään terrorismin torjunnan ja turvallisuuden alalla sekä muuttoliike- ja liikkuvuusasioissa. Tunisian kiinnittyminen EU:hun on Tunisian strateginen valinta, ja vauraan ja vakaan tunisialaisen demokratian kehittymisellä on strategista merkitystä molemmille osapuolille.
            
            
               EU:n ja Tunisian kumppanuus on olennainen osa suhdetta, ja nuoriso on siinä horisontaalinen teema. 
            
            
               EU:n ja Tunisian välisten suhteiden strategiset prioriteetit vuosille 2018–2020 ovat seuraavat:
            
            
               (1)osallistava ja kestävä sosioekonominen kehitys;
            
            
               (2)demokratia, hyvä hallinto ja ihmisoikeudet;
            
            
               (3)kansojen välinen lähentyminen, liikkuvuus ja muuttoliike;
            
            
               (4)turvallisuus ja terrorismin torjunta.
            
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Tunisian ja EU:n kumppanuuden strategiset prioriteetit muodostavat ensimmäisen uuden ENP:n puitteissa sovitun kahdenvälisen kehyksen, ja ne ovat kyseisen politiikan tavoitteiden ja yksityiskohtaisten sääntöjen mukaisia, eli niillä pyritään naapurimaiden vakauttamiseen politiikan, talouden ja turvallisuuden näkökulmasta. Ne ovat myös 1. maaliskuuta 1998 voimaan tulleen EU:n ja Tunisian assosiaatiosopimuksen mukaiset.
               
            
            
               •Yhdenmukaisuus unionin muiden politiikkojen kanssa
            
            
               
                  Tunisian ja EU:n kumppanuuden strategiset prioriteetit pohjautuvat EU:n pitkäaikaiseen sitoutumiseen Välimeren kumppaneihinsa. Ne myös vastaavat EU:n globaalistrategiaa, jossa kehotetaan laatimaan kriisitilanteita varten yhdennetty lähestymistapa, joka kattaa EU:n politiikat humanitaarisen avun, katastrofiriskien hallinnan, kehitysyhteistyön, muuttoliikkeen, kaupan, investointien, infrastruktuurin, koulutuksen, terveyden ja tutkimuksen aloilla. Asiakirjaan sisältyy muun muassa ihmisoikeuksien ja hyvän hallintotavan edistäminen, luonnonvarojen kestävä hoito, EU:n muuttoliikepolitiikan ulkoinen ulottuvuus, kansainvälisen yhteistyön lisääminen terrorismin ja väkivaltaisten ääriliikkeiden torjumiseksi sekä kaupan mahdollisuudet luoda tasapuolista kasvua ja kunnollisia työpaikkoja.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
         
         
            
               •Oikeusperusta
            
            
               
                  Tämä ehdotus perustuu Euroopan unionin toiminnasta tehdyn sopimuksen (SEUT) 218 artiklan 9 kohtaan. Kyseessä on yhteinen ehdotus Euroopan unionin neuvoston päätökseksi Euroopan yhteisöjen ja niiden jäsenvaltioiden sekä Tunisian tasavallan välisestä assosioinnista tehdyllä Euro–Välimeri-sopimuksella perustetussa assosiaationeuvostossa esitettävästä unionin kannasta EU:n ja Tunisian välisen etuoikeutetun kumppanuuden strategisia prioriteetteja koskevan suosituksen hyväksymiseen.
               
               
                  Kumppanuuden prioriteetit aiotaan hyväksyä EU–Tunisia-assosiaationeuvoston kokouksessa 15. toukokuuta 2018 sen jälkeen, kun EU:n neuvosto on hyväksynyt SEUT-sopimuksen 218 artiklan 9 kohdan perusteella assosiaationeuvostossa esitettävän kannan. Kun strategiset prioriteetit on hyväksytty, ne ohjaavat Euroopan naapuruusvälineen mukaisen unionin rahoitusyhteistyön suunnittelua.
               
            
            
               •Toissijaisuusperiaate (jaetun toimivallan osalta)
            
            
               
                  Koska strategiset prioriteetit koskevat EU:n ja Tunisian välisiä suhteita, niitä ei voida hyväksyä kansallisella tasolla jäsenvaltioissa.
               
            
            
               •Suhteellisuusperiaate
            
            
               
                  SEUT-sopimuksen 218 artiklan 9 kohdan mukaisesti neuvoston kanta on vahvistettava, jotta assosiaationeuvosto voi hyväksyä strategiset prioriteetit.
               
            
            
               •Toimintatavan valinta
            
            
               
                  Euroopan naapuruuspolitiikan uudelleentarkastelusta 14. joulukuuta 2015 antamissaan päätelmissä
                     3
                   neuvosto vahvisti ”aikomuksensa aloittaa vuonna 2016 uuden vaiheen kumppaneiden kanssa tehtävässä yhteistyössä, mikä voi tarvittaessa johtaa uusien tavoitteiden asettamiseen kumppanuudelle yhdessä sovittujen prioriteettien ja intressien pohjalta”.
               
               
                  Poliittiset sitoumukset ovat tähän sopivin väline. Uusi sitova kansainvälinen sopimus Tunisian kanssa olisi aiheuttanut kohtuuttoman suuren menettelyllisen rasitteen suhteessa ajanjaksoon, joka strategisten prioriteettien on määrä kattaa. Toisaalta pelkkä yhteisymmärryspöytäkirja ei vastaisi sitä tasoa, joka vaaditaan perustaksi Euroopan naapuruusvälineen perustamisesta annetun asetuksen
                     4
                   3 artiklan 2 kohdassa tarkoitettujen yhteisesti sovittujen toimintasuunnitelmien tai vastaavien asiakirjojen nojalla annettavan tuen monivuotista ohjelmasuunnittelua varten.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Ei sovelleta.
               
            
            
               •Sidosryhmien kuuleminen
            
            
               
                  Tämän tekstin laadintaa edelsivät tiivis yhteistyö asianomaisten komission yksiköiden ja neuvoston Mashrekin ja Maghrebin työryhmään kuuluvien jäsenvaltioiden edustajien kanssa sekä keskustelut Tunisian edustajien kanssa.
               
               
                  Tunisissa pidettiin säännöllisesti kokouksia, joissa käsiteltiin prioriteettien teemoja, ja lisäksi maaliskuussa kuultiin kansalaisyhteiskunnan edustajia Brysselissä ja Tunisissa. Saaduista vastauksista ilmenee pääasiassa tarve varmistaa EU:n jatkuva tuki Tunisian demokratisoitumisprosessille, hyvän hallinnon ja oikeusvaltion edistämiselle, ihmisoikeuksien kunnioittamiselle sekä kansalaisyhteiskunnan roolin ja osallistumisen poliittiseen, taloudelliseen ja yhteiskunnalliseen kehitysprosessiin vahvistamiselle panemalla tehokkaasti täytäntöön Tunisian perustuslaki ja Tunisian kansainväliset sitoumukset. Kansalaisyhteiskunta on myös vahvistanut, että on tärkeää työskennellä yhdessä tunisialaisnuorten kanssa ja heidän hyväkseen työllistymisen edistämiseksi. Kaikki nämä seikat on otettu huomioon liitteenä olevissa teksteissä.
               
               
                  Nämä neuvottelut käytiin uudistetun Euroopan naapuruuspolitiikan suuntaviivoja noudattaen.
               
            
            
               •Asiantuntijatiedon keruu ja käyttö
            
            
               
                  Tarvittava aihepiirikohtainen asiantuntemus oli saatavilla sisäisesti joko Brysselissä EU:n toimielimissä tai EU:n edustustossa Tunisissa.
               
            
            
               •Vaikutustenarviointi
            
         
         
            
               
                  Ei sovelleta.
               
            
            
               •Sääntelyn toimivuus ja yksinkertaistaminen
            
            
               
                  Ei sovelleta.
               
            
            
               •Perusoikeudet
            
            
               
                  Ei vaikutuksia perusoikeuksiin Euroopan unionin jäsenvaltioissa.
               
               
                  Tunisiassa vallitsevien perusoikeuksien osalta voidaan todeta, että yksi strategisista prioriteeteista koskee demokratian, hyvän hallintotavan ja ihmisoikeuksien vahvistamista maassa. EU ja Tunisia ovat käynnistäneet vilpittömän ja säännöllisen vuoropuhelun ja tiiviin yhteistyön perusoikeuksien alalla. Osapuolet lujittavat tulevina vuosina edelleen perusoikeuksia koskevaa yhteistyötään.
               
            
            
               4.TALOUSARVIOVAIKUTUKSET
            
            
               
                  Ei ylimääräisiä talousarviovaikutuksia EU:n aiemmista kansainvälisistä sitoumuksista johtuvien vaikutusten lisäksi. Talousarviovaikutukset määritellään vuodet 2017–2020 kattavassa Euroopan naapuruusvälineen yhdistetyssä tukikehyksessä.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  EU:n ja Tunisian välisten strategisten prioriteettien täytäntöönpanoa seurataan säännöllisesti. Molemmat osapuolet nimeävät asianomaisissa yksiköissä yhteyspisteen tehokkaan ja molempia hyödyttävän prioriteettien täytäntöönpanon varmistamiseksi. Assosiaatiosopimukseen perustuvaan EU:n ja Tunisian kahdenväliseen yhteistyöhön liittyvät kokoukset tukevat seurantaa myös alakohtaisella tasolla.
               
            
            
               6. VIITTEET
            
            
               (a)Yhteinen tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle: Euroopan naapuruuspolitiikan tarkistus (JOIN(2015) 50 final, 18.11.2015); Euroopan naapuruuspolitiikan piiriin kuuluvien arabimaiden yhteinen kanta, joka esitettiin Beirutissa 24. kesäkuuta 2015 järjestetyssä naapuruuspolitiikan tarkistamista käsitelleessä ministerikokouksessa; 14. joulukuuta 2015 annetut neuvoston päätelmät Euroopan naapuruuspolitiikan uudelleentarkastelusta.
            
            
               (b)Euroopan parlamentin ja neuvoston asetus (EU) N:o 232/2014, annettu 11 päivänä maaliskuuta 2014, Euroopan naapuruusvälineen perustamisesta (EUVL L 77, 15.3.2014).
            
            
               (c)Euro–Välimeri-sopimus Euroopan yhteisöjen ja niiden jäsenvaltioiden sekä Tunisian tasavallan välisestä assosioinnista (EYVL L 97, 30.3.1998).
            
            
               (d)Yhteinen tiedonanto Euroopan parlamentille ja neuvostolle EU:lta enemmän tukea Tunisialle (JOIN(2016) 47 final, 29.9.2016); 17. lokakuuta 2016 annetut neuvoston päätelmät Tunisiasta, viite 13056/16.
            
            
               2018/0120 (NLE)
            
            
               Yhteinen ehdotus
            
            
               NEUVOSTON PÄÄTÖS
            
            
               Euroopan yhteisöjen ja niiden jäsenvaltioiden sekä Tunisian tasavallan välisestä assosioinnista tehdyllä Euro–Välimeri-sopimuksella perustetussa assosiaationeuvostossa esitettävästä unionin kannasta asiakirjan ”EU:n ja Tunisian välisen etuoikeutetun kumppanuuden lujittaminen: strategiset prioriteetit kaudelle 2018–2020” hyväksymiseen
            
         
         
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 217 artiklan yhdessä 218 artiklan 9 kohdan kanssa,
            
            
               ottaa huomioon unionin ulkoasioiden ja turvallisuuspolitiikan korkean edustajan ja Euroopan komission yhteisen ehdotuksen,
            
            
               sekä katsoo seuraavaa:
            
            
               (1)Euro–Välimeri-sopimus Euroopan yhteisöjen ja niiden jäsenvaltioiden sekä Tunisian tasavallan välisestä assosioinnista allekirjoitettiin 17 päivänä heinäkuuta 1995, ja se tuli voimaan 1 päivänä maaliskuuta 1998.
                  5
               
            
            
               (2)Euroopan unionin ulkoasioiden ja turvallisuuspolitiikan korkean edustajan ja Euroopan komission 18 päivänä marraskuuta 2015 antamaan yhteiseen tiedonantoon Euroopan naapuruuspolitiikan tarkistuksesta
                  6
                suhtauduttiin myönteisesti 14 päivänä joulukuuta 2015 annetuissa neuvoston päätelmissä. Neuvosto muun muassa vahvisti niissä aikomuksensa aloittaa vuonna 2016 uuden vaiheen kumppaneiden kanssa tehtävässä yhteistyössä, mikä voi tarvittaessa johtaa uusien tavoitteiden asettamiseen kumppanuudelle yhdessä sovittujen prioriteettien ja intressien pohjalta.
            
            
               (3)Euroopan unionin ulkoasioiden ja turvallisuuspolitiikan korkean edustajan ja Euroopan komission 29 päivänä syyskuuta 2016 antamaan yhteiseen tiedonantoon EU:lta enemmän tukea Tunisialle
                  7
                suhtauduttiin myönteisesti 17 päivänä lokakuuta 2016 annetuissa neuvoston päätelmissä. Neuvosto toistaa niissä sitoumuksensa tukea Tunisian siirtymistä kohti demokratiaa sekä korostaa Tunisian tilanteen poikkeuksellisuutta ja sitä, että EU:lla on strateginen intressi tukea Tunisian kehittymistä demokraattiseksi, vahvaksi ja vakaaksi naapurialueellaan. Se toteaa, että poliittiset edistysaskeleet on yhdistettävä yhtä laaja-alaisiin taloudellisiin edistysaskeliin, ja kehottaa tätä varten hyödyntämään kaikkia EU:n käytettävissä olevia välineitä sekä lujittamaan EU:n ja sen jäsenvaltioiden sitoutumista tiiviiseen yhteistyöhön Tunisian viranomaisten kanssa.
            
            
               (4)Strategisissa prioriteeteissa määritetyn yhteisen tavoitteen saavuttaminen edellyttää, että EU ja Tunisia työskentelevät yhdessä. Vauraan ja vakaan tunisialaisen demokratian kehittymisellä on strategista merkitystä molemmille osapuolille.
            
            
               (5)EU ja Tunisia vastaavat kaikkein kiireellisimpiin haasteisiin ja jatkavat samalla pyrkimyksiä saavuttaa pitkän aikavälin kumppanuutensa päätavoitteet: niiden toimien tarkoituksena on etenkin luoda nuorille tulevaisuudennäkymiä, vauhdittaa sosioekonomisia uudistuksia sekä jatkaa ja vahvistaa demokratisoitumisprosessia,
            
            
               ON HYVÄKSYNYT TÄMÄN PÄÄTÖKSEN:
            
            
               1 artikla
            
            
               Euroopan yhteisöjen ja niiden jäsenvaltioiden sekä Tunisian tasavallan välisestä assosioinnista tehdyllä Euro–Välimeri-sopimuksella perustetussa assosiaationeuvostossa esitettävä unionin kanta asiakirjan ”EU:n ja Tunisian välisen etuoikeutetun kumppanuuden lujittaminen: strategiset prioriteetit kaudelle 2018–2020” hyväksymiseen perustuu tämän päätöksen liitteenä olevaan tekstiin.
            
            
               2 artikla
            
            
               Tämä päätös tulee voimaan päivänä, jona se hyväksytään.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Neuvoston päätelmät Euroopan naapuruuspolitiikan uudelleentarkastelusta, 14.12.2015; neuvoston lehdistötiedote nro 926/15.
               
               
                  
                     (2)
                  
                        ”Jaettu näkemys, yhteinen toiminta: vahvempi Eurooppa. Euroopan unionin ulko- ja turvallisuuspoliittinen globaalistrategia”.
               
               
                  
                     (3)
                  
                        Neuvoston päätelmät Euroopan naapuruuspolitiikan uudelleentarkastelusta, 14.12.2015; neuvoston lehdistötiedote nro 926/15.
               
               
                  
                     (4)
                  
                        Euroopan parlamentin ja neuvoston asetus (EU) N:o 232/2014, annettu 11 päivänä maaliskuuta 2014, Euroopan naapuruusvälineen perustamisesta (EUVL L 77, 15.3.2014, s. 27).
               
               
                  
                     (5)
                  
                        Euro–Välimeri-sopimus Euroopan yhteisöjen ja niiden jäsenvaltioiden sekä Tunisian tasavallan välisestä assosioinnista (EYVL L ...).
               
               
                  
                     (6)
                  
                        Yhteinen tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle: Euroopan naapuruuspolitiikan tarkistus (JOIN(2015) 50 final).
               
               
                  
                     (7)
                  
                        Yhteinen tiedonanto Euroopan parlamentille, neuvostolle, Euroopan talous- ja sosiaalikomitealle ja alueiden komitealle: Euroopan naapuruuspolitiikan tarkistus (JOIN(2015) 50 final).
               
            
      
    ---documentbreak--- 
      
         
               EUROOPAN KOMISSIO
            Bryssel2.5.2018
            JOIN(2018) 9 final
            Yhteinen ehdotus
            LIITE
            asiakirjaan
            NEUVOSTON PÄÄTÖKSEKSI
            Euroopan yhteisöjen ja niiden jäsenvaltioiden sekä Tunisian tasavallan välisestä assosioinnista tehdyllä Euro–Välimeri-sopimuksella perustetussa assosiaationeuvostossa esitettävästä unionin kannasta asiakirjan ”EU:n ja Tunisian välisen etuoikeutetun kumppanuuden lujittaminen: strategiset prioriteetit kaudelle 2018–2020” hyväksymiseen
            
               
         
         
            
               LIITE
            
            
            
               EU:n ja Tunisian välisen etuoikeutetun kumppanuuden lujittaminen:
            
            
               strategiset prioriteetit kaudelle 2018–2020
            
            
            
               1.Johdanto
            
            
               Tunisian kiinnittyminen EU:hun on Tunisian strateginen valinta, ja vauraan ja vakaan tunisialaisen demokratian kehittymisellä Euroopan unionin naapurialueella on strategista merkitystä molemmille osapuolille.
            
            
               EU:n ja Tunisian etuoikeutettu kumppanuus kertoo kahdenvälisten suhteiden ainutlaatuisuudesta ja dynaamisuudesta sekä maiden yhteisestä tavoitteesta kehittää näitä suhteita niin, että Tunisia kytkeytyy yhä tiiviimmin Euroopan unioniin. Pitkän aikavälin tavoitteena on kehittää EU:n ja Tunisian välisille vuoden 2020 jälkeisille tulevaisuuden suhteille kunnianhimoinen malli, jonka välietappeja ovat saavutetut edistysaskeleet ja jossa hyödynnetään kaikki Euroopan naapuruuspolitiikan tarjoamat lähentymismahdollisuudet vuosina 2018–2020.
            
            
               Tunisia on etuoikeutetun kumppanuuden puitteissa täysin sitoutunut toteuttamaan maan kestävän sosioekonomisen kehityksen edellyttämät uudistukset ja varmistamaan demokratiakehityksen jatkuvuuden. Euroopan unioni, joka on tietoinen Tunisian haasteen laajuudesta ja maan vaikeuksista, toistaa sitoutuvansa tukemaan näiden uudistusten mahdollisimman nopeaa toteuttamista.
            
            
               Tässä asiakirjassa esitetyt strategiset prioriteetit ilmentävät konkreettisesti etuoikeutettua kumppanuutta vuosina 2018–2020. Osapuolten toimien keskiössä on tulevaisuudennäkymien luominen nuorille. Asiakirjassa painotetaan sosioekonomisten uudistusten vauhdittamista esimerkiksi parantamalla liiketoimintaympäristöä ja tekemällä pitkälle menevä ja laaja-alainen vapaakauppasopimus. Olennaisia ovat edelleen myös demokratian lujittaminen ja etenkin vuoden 2014 perustuslain ja hyvän hallintotavan tehokas täytäntöönpano. Osapuolet vahvistavat yhteistyötään terrorismin torjunnan ja turvallisuuden alalla sekä muuttoliike- ja liikkuvuusasioissa saattamalla päätökseen viisumien myöntämisen helpottamista ja takaisinottoa koskevat neuvottelut sekä tehostamalla Tunisian osallistumista Euroopan unionin ohjelmiin. Näiden toimien ohella vahvistetaan korkean tason poliittista vuoropuhelua ja vuoropuhelua kansalaisyhteiskunnan kanssa sekä lisätään kumppanuuden näkyvyyttä. 
            
            
               Nämä prioriteetit perustuvat vuosia 2016–2020 koskevaan Tunisian viisivuotiseen kehittämissuunnitelmaan
                  1
                sekä yhteiseen tiedonantoon EU:lta enemmän tukea Tunisialle
                  2
               .
            
            
               2.EU:n ja Tunisian välisen etuoikeutetun kumppanuuden strategiset prioriteetit kaudelle 2018–2020
            
            
               Nuorisoalan kumppanuus 
            
            
               EU ja Tunisia pitävät tulevaisuudennäkymien tarjoamista nuorille tärkeänä tavoitteena, mistä on osoituksena Tunisian presidentin ja korkean edustajan, varapuheenjohtajan 1. joulukuuta 2016 perustama EU:n ja Tunisian nuorisoalan kumppanuus. Jotta tunisialaisten nuorten tarpeisiin voitaisiin vastata entistä paremmin, on lisättävä erilaisten käynnissä olevien ja tulevien toimien johdonmukaisuutta. Nuorisoalan kumppanuuden täytäntöönpanemiseksi käynnistetyn vuoropuhelun perusteella EU ja Tunisia ovat sitoutuneet vahvistamaan toimia, joilla edistetään nuorten työllistymistä ja työllistyvyyttä, nuorten liikkuvuutta sekä lisätään nuorten osallistumista julkiseen elämään ja politiikkaan, etenkin paikallisiin aloitteisiin. Työllistyvyyden parantamiseksi uudistetaan yleissivistävää ja ammatillista koulutusta ja tiivistetään yksityissektorin ja koulutusjärjestelmien välisiä yhteyksiä sekä edistetään ja tuetaan nuorten käynnistämiä innovatiivisia aloitteita etenkin uuden teknologian ja kulttuurin aloilla. Tunisian kansallisen nuorisostrategian kehittämisen tukeminen on yksi kumppanuuden avainalueista, samoin kuin nuorisoasioihin keskittyvien instituutioiden ja organisaatioiden vahvistaminen.
            
            
               Nuorison hyväksi toteutettavien toimien lisäksi osapuolet edistävät seuraavia strategisia prioriteetteja:
            
            
               2.1.Osallistava ja kestävä sosioekonominen kehitys
            
            
               Poliittiset edistysaskeleet voivat olla kestävällä pohjalla ainoastaan, jos ne yhdistetään yhtä laaja-alaisiin taloudellisiin edistysaskeliin. Koska Tunisian sosioekonominen tilanne on hauras, merkittävä osa nuorista (etenkin vastavalmistuneista) on työttömiä ja alueelliset ja sosiaaliset erot ovat suuria, yksi avaintavoitteista on edistää Tunisian talouden tervehdyttämistä ja lisätä sen kilpailukykyä ja monipuolisuutta sekä muuttaa sitä osallistavasti ja kestävästi niin, että noudatetaan ympäristö- ja ilmastonmuutosasioita koskevia kansainvälisiä sitoumuksia. EU tukee ja edistää vastaisuudessakin rakenteellisia uudistuksia.
            
            
               Sosioekonomisen kehityksen alan toimet perustuvat erityisesti seuraaviin sitoumuksiin:
            
            
               –Parannetaan liiketoimintaedellytyksiä ja tuetaan yksityissektorin ja yksityisten investointien kehittämistä erityisesti seuraavin keinoin: i) yritysten hallinnollisten menettelyjen yksinkertaistaminen ja keventäminen, ii) rahoituksen saatavuuden parantaminen ja iii) julkisten ja yksityisten investointien vauhdittaminen – etenkin vuonna 2016 annetun investointilain ja vuonna 2017 annetun veroetuuksia koskevan säädöksen uudistamista koskevan lain tehokas täytäntöönpano ottaen huomioon veroetuuksia koskevien haitallisten säännösten kumoamistarve.
            
         
         
            
               –Myös pienten, keskisuurten ja mikroyritysten kehittämisen sekä yrittäjyyden aktiivista edistämistä korostetaan.
            
            
               –Määritellään ja pannaan täytäntöön puuttuvat alakohtaiset strategiat, esimerkiksi matkailustrategia.
            
            
               –Parannetaan ympäristönsuojelua ja luonnonvarojen (myös vesivarojen) hoitoa etenkin toteuttamalla vihreää taloutta koskeva kansallinen strategia ja panemalla täytäntöön ilmastonmuutosta (kansallisesti määriteltyä panosta), sinistä taloutta ja kalavaroja koskevat Tunisian kansainväliset sitoumukset.
            
            
               –Parannetaan perinteisten alojen ja teollisuuden ja maatalouden kasvualojen kilpailukykyä etenkin lisäämällä tieto- ja viestintätekniikan käyttöä ja varmistamalla resurssien kestävä hoito; lisäksi monipuolistetaan vientimarkkinoita.
            
            
               –Kehitetään energia-alaa myös EU:n ja Tunisian sähköverkkojen yhteenliitäntöjen kautta ja edistetään uusiutuvan energian käyttöä ja energiatehokkuutta.
            
            
               –Kehitetään turvallinen, varma, kestävä ja tehokas liikennejärjestelmä vahvistamalla yhdenmukaiset liikennealan normit ja perustamalla integroitu multimodaalinen verkko etelä–etelä- ja pohjoinen–etelä-yhteyksien helpottamiseksi. 
            
            
               –Vakiinnutetaan julkisen talouden hoitoon sovellettava järjestelmä hyväksymällä ja panemalla täytäntöön uusi orgaaninen budjettilaki, uudistamalla julkisen talouden tilinpidon tarkastusjärjestelmä sekä parantamalla julkisten yritysten hallintoa. Verouudistus (järjestelmän yksinkertaistaminen, verotuksellinen yhdenvertaisuus, hajauttaminen, hallinnon nykyaikaistaminen, veronkierron torjunta sekä asiaa koskevien kansainvälisten sitoumusten täytäntöönpano) on ratkaiseva askel kohti osallistavampaa kehitystä Tunisiassa. Tärkeitä ovat myös tuki käynnissä oleville pankkiuudistuksille sekä vuosien 2017–2021 taloudellisen osallisuuden kansallinen strategia, joka koskee palvelujen saatavuutta, käyttöä ja laatua.
            
            
               –Toteutetaan hajauttamisprosessi paikallisyhteisöjen tarpeita vastaavien julkisten palvelujen ja sosiaalisen infrastruktuurin (koulutus, kulttuuri, terveydenhuolto sekä vesi ja sanitaatio) kehittämiseksi. Lisäksi nopeutetaan sisämaa-alueiden kehittämisprosessia; tämä on osapuolten yhteinen sitoumus, jonka tarkoituksena on vähentää asteittain sosioekonomisia eroja.
            
            
               Sosiaalisen kehityksen tukemiseksi osapuolet sitoutuvat vastaisuudessakin edistämään
            
            
               –työllisyyttä, etenkin jatkamalla uudistuksia, joiden tarkoituksena on helpottaa pääsyä laadukkaaseen yleissivistävään ja ammatilliseen koulutukseen, joka vastaa työmarkkinoiden tarpeita, työmarkkinoille integroitumista koskevan aktiivisen politiikan puitteissa; 
            
            
               –Tunisian yhdennettyä ja tehokasta sosiaalisen osallisuudenpolitiikkaa ja toimivaa sosiaaliturvaa, etenkin vahvistamalla alan julkisten organisaatioiden valmiuksia tukena sosiaalisen yhteenkuuluvuuden alalla Tunisiassa käynnistetyille uudistuksille, sekä EU:n ja Tunisian välisen assosiaatiosopimuksen 67 artiklan täytäntöönpanoa siltä osin kuin on kyse sosiaaliturvajärjestelmien yhteensovittamisesta ja tasa-arvoisen kohtelun periaatteen soveltamisen takaamisesta sosiaalilainsäädännön alalla; ja
            
            
               –osallistavaa sosiaalista vuoropuhelua, jotta voidaan vahvistaa sosioekonomisen epätasapainon korjaamiseksi tarvittavia valmiuksia, vähentää sosiaalisia jännitteitä ja edistää todellista yhteiskuntarauhaa – sekä tätä kautta lisätä maan houkuttavuutta ulkomaisten sijoittajien parissa.
            
            
               Osapuolet ovat edelleen täysin sitoutuneita pitkälle menevän ja laaja-alaisen vapaakauppasopimuksen neuvotteluprosessiin; ne ovat sopineet vuotta 2018 koskevasta konkreettisesta toimintasuunnitelmasta, jonka avulla on mahdollista edistyä niin, että neuvottelukierrokset saadaan päätökseen vuonna 2019. EU ja Tunisia jatkavat työtään Tunisian talouden nykyaikaistamiseksi, mistä hyötyvät kaikki, myös kaikkein heikoimmassa asemassa olevat alueet ja yhteisöt, sekä uusien työpaikkojen luomiseksi etenkin nuorille. Osapuolet sitoutuvat lisäämään Tunisian taloudellista yhdentymistä sekä Euroopan markkinoihin että Maghrebin alueeseen.
            
            
               Vahvistaakseen innovoinnin ja tutkimuksen asemaa talouden, yhteiskunnan ja alueiden kehittämisessä EU ja Tunisia pyrkivät siihen, että Tunisia liittyy eurooppalaiseen tutkimusalueeseen, etenkin edistämällä korkeakoulutusta, tehostamalla hallintoa sekä vahvistamalla julkisen tutkimuksen hyödyntämismekanismeja ja teknologian siirtämistä tiedemaailman ja teollisuuden välillä.
            
            
            
               2.2.Demokratia, hyvä hallinto ja ihmisoikeudet
            
            
               EU ja Tunisia pitävät jatkossakin erityisen tärkeinä demokraattista uudistusprosessia, hyvän hallinnon ja oikeusvaltion edistämistä, ihmisoikeuksien ja perusvapauksien kunnioittamista sekä kansalaisyhteiskunnan roolin ja osallistumisen vahvistamista. Osapuolet edistävät edelleen poliittista uudistusprosessia, joka edellyttää Tunisian perustuslain ja kansainvälisten sitoumusten tehokasta täytäntöönpanoa.
            
            
               Hyvän hallinnon ja oikeusvaltioperiaatteen kunnioittamisen aloilla etusijalla ovat erityisesti
            
            
               –parlamentin vahvistaminen instituutiona sekä riippumattomien elinten perustaminen ja käyttöönotto;
            
            
               –perustuslakituomioistuimen perustaminen;
            
         
         
            
               –demokraattisen, avoimen ja riippumattoman vaalimenettelyn vakiinnuttaminen;
            
            
               –korruption ja petosten torjunta, myös tukemalla kansallista korruptiontorjuntaelintä;
            
            
               –oikeuslaitosuudistus mukaan lukien oikeuslaitoksen lähentäminen Euroopan neuvoston normeihin ja muihin kansainvälisiin normeihin;
            
            
               –julkishallinnon uudistamis- ja nykyaikaistamisstrategian täytäntöönpano, johon kuuluvat palveluntarjonnan parantaminen keskus- ja paikallistasolla, näyttöön perustuvan päätöksentekomallin käyttöönotto, hallintomenettelyjen yksinkertaistaminen ja digitaalisen hallinnon kehittäminen;
            
            
               –hajauttamisprosessin tukeminen muun muassa vahvistamalla paikallishallinnon valmiuksia ja talousarvioita etenkin toukokuussa 2018 pidettävien kunnallisvaalien yhteydessä, kehittämällä kansalaisyhteiskunnan organisaatioita, niiden roolia ja niiden osallistumista päätöksentekoprosessiin sekä lisäämällä kansalaisten ja etenkin nuorten osallistumista politiikkaan ja päätöksentekoon.
            
            
               Ihmisoikeuksien kunnioittamisen ja edistämisen alalla etusijalla ovat
            
            
               –lainsäädännön yhdenmukaistamista perustuslain ja kansainvälisten normien kanssa koskevan prosessin loppuun saattaminen, Tunisian yhteistyö monenvälisillä foorumeilla ja yleisen määräaikaisarvioinnin yhteydessä tehtyjen sitoumusten täytäntöönpano;
            
            
               –kaikkinaisen syrjinnän sekä kidutuksen torjuntatoimien (mukaan lukien kidutuksen vastaisen komitean yhteydessä tehtyjen sitoumusten täytäntöönpano) sekä vähemmistöjen, naisten, lasten ja siirtolaisten oikeuksien suojelemis- ja edistämistoimien tukeminen; 
            
            
               –niiden Tunisian edistyksellisten toimien tukeminen, joiden tavoitteena on naisiin kohdistuvan väkivallan torjuminen, miesten ja naisten välisen täyden tosiasiallisen yhdenvertaisuuden takaaminen sekä naisten aseman edistäminen kaikilla aloilla, etenkin taloudessa ja politiikassa;
            
            
               –sananvapauden ja yhdistymisvapauden turvaaminen;
            
            
               –oikeus henkilötietojen suojaan; ja
            
            
               –ihmisoikeuksien kunnioittaminen turvallisuuden alalla.
            
            
            
               2.3.Kansojen välinen lähentyminen, liikkuvuus ja muuttoliike
            
            
               Tunisian ja Euroopan unionin yhteiskuntien lähentyminen, joka saavutetaan vahvistamalla kansojen, yhteiskuntien ja kulttuurien vuorovaikutusta, on etuoikeutetun kumppanuuden olennainen osa. Tällä liikkuvuusulottuvuudella on erityinen merkitys pantaessa täytäntöön nuorisoalan kumppanuutta. Näiden toimien kulmakivenä ovat Tunisian Horisontti 2020 ohjelmaan liittymisen tehokas täytäntöönpano sekä Tunisian osallistuminen Luova Eurooppa- ja Erasmus+ ohjelmiin.
            
            
               Muuttoliikkeen koordinoitu hallinta on poliittinen painopiste sekä Tunisialle että EU:lle. Osapuolet sitoutuvat syventämään vuoropuhelua ja yhteistyötä etenkin panemalla täytäntöön liikkuvuuskumppanuuden ja tehostamalla sääntöjenvastaisen muuttoliikkeen perimmäisten syiden torjuntaa. Lisäksi EU on valmis tukemaan Tunisian turvapaikkajärjestelmän perustamista. Yhteistyö, joka kuvastaa myös ongelmakentän alueellista ulottuvuutta, käsittää seuraavat alat:
            
            
               –myös turvapaikka-asiat ja kansainvälisen suojelun kattavan, muuttoliikettä koskevan Tunisian kansallisen strategian täytäntöönpano, mukaan lukien asiaa koskevan lainsäädäntökehyksen täytäntöönpano; 
            
            
               –takaisinottoa ja viisumien myöntämisen helpottamista koskevien sopimusneuvottelujen päätökseen saattaminen;
            
            
               –laillisen muuttoliikkeen hyvä hallinta, joka edellyttää koordinaation parantamista EU:n jäsenvaltioiden kanssa näiden toimivallan mukaisesti, myös toteuttamalla liikkuvuuden alalla koehankkeita ja parantamalla siirtolaisten kotouttamista vastaanottajamaissa;
            
            
               –tuki ulkomailla asuvien tunisialaisten aktivointitoimille, joiden tarkoituksena on lisätä sijoituksia innovatiivisille aloille Tunisiassa;
            
         
         
            
               –sääntöjenvastaisen muuttoliikkeen torjunnan tukeminen etenkin ottamalla muuttoliikekysymykset paremmin huomioon kehitysstrategioissa; lisäksi on parannettava rajaturvallisuutta ja järjestettävä tiedotuskampanjoita sääntöjenvastaisen muuttoliikkeen riskeistä;
            
            
               –tuki ihmissalakuljetuksen ja -kaupan ehkäisemiselle ja torjunnalle muun muassa rikollisverkostoja paljastamalla ja nostamalla syytteitä niitä vastaan; ja
            
            
               –palauttamista ja takaisinottoa koskevan yhteistyön lujittaminen, mukaan lukien tuki palautettujen tunisialaisten kestävälle uudelleenkotouttamiselle.
            
            
            
               2.4.Turvallisuus ja terrorismin torjunta
            
            
               EU:lla ja Tunisialla on yhteisiä turvallisuushaasteita, joihin on vastattava osapuolten koordinoiduilla toimilla; toimissa on noudatettava yhteisiä demokratian ja ihmisoikeuksien kunnioittamisen arvoja.
            
            
               Tunisia aikoo panna täytäntöön terrorismin ja väkivaltaisen ääriliikehdinnän torjuntaa koskevan kokonaisvaltaisen ja monialaisen strategiansa. Yhteistyön ensisijaisia aloja ovat seuraavat:
            
            
               –terrorismin torjuntaa koskevan kansallisen strategian täytäntöönpano etenkin vahvistamalla ja nykyaikaistamalla lainsäädäntöä sekä turvallisuusalan laitoksia ja oikeuslaitosta perustuslakiin kirjattujen demokratian arvojen mukaisesti;
            
            
               –turvallisuusalan uudistamista ja nykyaikaistamista koskevan tukiohjelman täytäntöönpanon nopeuttaminen, turvallisuusjoukkojen vastuuvelvollisuus mukaan lukien, sekä tämän yhteistyön syventäminen saavutetun edistyksen pohjalta;
            
            
               –rahanpesun sekä järjestäytyneen rikollisuuden ja terrorismin rahoittamisen torjunta, mukaan lukien rahanpesun ja terrorismin rahoittamisen vastaisen toimintaryhmän kanssa yhdessä sovitun toimintasuunnitelman tehokas täytäntöönpano; 
            
            
               –kokonaisvaltaisen politiikan kehittäminen radikalisoitumisen ehkäisemiseksi;
            
            
               –vierastaistelijaongelma;
            
            
               –terrorismin uhrien avustamis- ja suojelupolitiikan kehittäminen;
            
            
               –järjestäytyneen rikollisuuden ja etenkin ampuma-aseiden ja huumeiden laittoman kaupan torjunta; 
            
            
               –rajaturvallisuutta koskevan kansallisen strategian täytäntöönpanon tukeminen;
            
            
               –Euroopan unionin toimivaltaisten virastojen kanssa tehtävän yhteistyön vahvistaminen; sekä
            
            
               –katastrofiriskien hallintaa ja ehkäisyä koskeva yhteistyö.
            
            
               Lisäksi Euroopan unioni osallistuu jatkossakin täysipainoisesti G7+6-ryhmään, joka huolehtii Tunisian pääkumppaneiden välisestä koordinaatiosta.
            
            
               Myös turvallisuutta/puolustusta koskevan kumppanuuden muiden alojen kehittäminen on mahdollista.
            
            
         
         
            
               3.Toimet EU:n ja Tunisian välisen etuoikeutetun kumppanuuden vahvistamiseksi
            
            
               Molemmat osapuolet pitävät keskinäisiä suhteitaan tärkeinä, mikä näkyy vastaisuudessakin tiiviinä poliittisena yhteydenpitona ja säännöllisinä vierailuina, jotka ovat osa laajempaa poliittista vuoropuhelua kaikista asioista, joissa intressit ovat yhtenevät, muun muassa alueellisista ja kansainvälisistä kysymyksistä. Näiden keskustelujen alueellista ulottuvuutta olisi vahvistettava. Osapuolet palauttavat tässä yhteydessä mieleen Välimeren unionin puitteissa tekemänsä merkittävän yhteistyön. Käynnissä olevien vuoropuhelujen lisäksi osapuolten tavoitteena on EU:n ja Tunisian välisten korkean tason tapaamisten järjestäminen ja tunisialaisten ministerien osallistuminen tiettyihin Euroopan unionin neuvoston temaattisiin keskusteluihin. Osapuolet kannustavat Euroopan parlamenttia ja Tunisian edustajainhuonetta tekemään parlamentaarista yhteistyötä.
            
            
               Assosiaatiosopimuksen mukaiset elimet (assosiaationeuvosto, assosiaatiokomitea ja tekniset alakomiteat) ovat edelleen kumppanuuden täytäntöönpanoa ohjaavat ensisijaiset foorumit. EU ja Tunisia sitoutuvat tehostamaan työtään ja sen tuottamaa lisäarvoa sekä mahdollisuuksien mukaan ryhmittelemään työnsä strategisten prioriteettien mukaisesti pääteemoittain.
            
            
               Tunisia on ehdottanut etenemissuunnitelmaa, jonka EU on hyväksynyt, edellä esitettyjen prioriteettien konkretisoimiseksi. Tässä julkisessa asiakirjassa esitetään maan sosioekonomisen elpymisen kiireellisimmin edellyttämät (lainsäädännölliset, strategiset ja toiminnalliset) toimenpiteet. Etenemissuunnitelma on joustava ja toimiva puolivuosittainen seurantaväline.
            
            
               EU on sitoutunut yhteisessä tiedonannossaan vahvistamaan huomattavasti naapuruusvälineen kautta Tunisialle annettavaa rahoitusapua. EU ja Tunisia pyrkivät käyttämään mahdollisimman laajasti olemassa olevia rahoitusmahdollisuuksia, mukaan lukien uudet välineet, kuten Euroopan ulkoinen investointiohjelma, hyödyntämällä EU:n tukien ja rahoituslaitosten myöntämien lainojen täydentävyyttä ja vipuvaikutuksia. Osapuolet sitoutuvat vahvistamaan poliittisten ja alakohtaisten vuoropuhelujen välistä synergiaa sekä rahoitusyhteistyön täytäntöönpanoa. Lisäksi ne pyrkivät tunisialaisen osapuolen johdolla vahvistamaan koordinaatio- ja vuoropuhelumekanismeja kansainvälisten rahoituskumppanien ja avunantajien kanssa sekä painopisteiden vahvistamisen että niiden täytäntöönpanon osalta.
            
            
               Osapuolet sitoutuvat lopuksi lisäämään EU:n ja Tunisian välisen strategisen suhteen näkyvyyttä sekä tuomaan paremmin esille yhteistyönsä etuja kansalaistensa keskuudessa Välimeren molemmilla rannoilla.
            
            
            
               ----------- 
            
            
         
         
            
                  
                     (1)
                  
                        Suunnitelmassa pidetään tarpeellisena kestävään ja osallistavaan kasvuun johtavaa uutta kehitysmallia, ja se perustuu viiteen painopisteeseen: i) hyvä hallinto, hallinnon uudistaminen ja korruption torjunta; ii) muutos alhaisen kustannustason taloudesta vireäksi talouskeskukseksi; iii) inhimillinen kehitys ja sosiaalinen osallisuus; iv) alueiden tavoitteiden konkretisoiminen; v) vihreä talous, kestävän kehityksen perusta.
               
               
                  
                     (2)
                  
                        Tämä unionin ulkoasioiden ja turvallisuuspolitiikan korkean edustajan ja Euroopan komission yhteinen tiedonanto Euroopan parlamentille ja neuvostolle (JOIN (2016)47 final, 29.9.2016) perustuu viiteen päälinjaan: i) hyvän hallintotavan ja julkishallinnon uudistuksen edistäminen; ii) kansalaisyhteiskunnan aseman vahvistaminen; iii) sijoittaminen tulevaisuuteen: työpaikkojen luominen ja kestävän sosioekonomisen kehityksen edistäminen; iv) eriarvoisuuden vähentäminen koko yhteiskunnassa; v) tuki turvallisuusongelmien ratkaisemiseen; vi) yhteiset toimet muuttoliikkeen ja liikkuvuuden hallinnan parantamiseksi.